**GUVERNUL ROMÂNIEI**



|  |  |
| --- | --- |
| **AUTORITATEA NAȚIONALĂ** **DE REGLEMENTARE PENTRU SERVICIILE COMUNITARE DE UTILITĂȚI PUBLICE** | **AGENȚIA NAȚIONALĂ** **PENTRU ACHIZIȚII PUBLICE** |
| Nr. 131 din 17.04.2019 |  Nr.1401din 17.04.2019 |

**Ordin**

**privind documentele standard și contractul-cadru**

**care vor fi utilizate în cadrul procedurilor de delegare a gestiunii serviciului public**

**de transport de persoane în unitățile administrativ-teritoriale, realizat cu autobuze,**

**troleibuze și/sau tramvaie**

Având în vedere:

- prevederile art. 21 alin. (6), art. 29 alin. (8) lit. b) și alin. (9)-(11) din Legea serviciilor comunitare de utilități publice nr. 51/2006, republicată, cu modificările și completările ulterioare;

- prevederile art. 23, art. 24 alin. (1) și art. 26 din Legea serviciilor publice de transport persoane în unitățile administrativ-teritoriale nr. 92/2007, cu modificările și completările ulterioare;

- prevederile art. 1, art. 2, art. 3 alin. (1) lit. j), art. 8, art. 209, art. 250 și art. 251 din Legea nr. 99/2016 privind achizițiile sectoriale, cu modificările și completările ulterioare;

- prevederile Anexei la H.G. nr. 394/2016 pentru aprobarea Normelor metodologice de aplicare a prevederilor referitoare la atribuirea contractului sectorial/acordului-cadru din Legea nr. 99/2016 privind achizițiile sectoriale, cu modificările și completările ulterioare;

- prevederile Instrucțiunii președintelui Agenției Naționale pentru Achiziții publice cu nr. 2/2017, în aplicarea prevederilor art. 178 și art. 179 lit. a) și b) din Legea nr. 98/2016 privind achizițiile publice, cu completările ulterioare, respectiv a prevederilor art. 191 și art. 192 lit. a) și b) din Legea nr. 99/2016 privind achizițiile sectoriale,;

- Referatul de aprobare nr. 704905/16.04.2019 al **Autorității Naționale de Reglementare pentru Serviciile Comunitare de Utilități Publice**;

- Referatul de aprobare nr. 76/17.04.2019 al Agenției Naționale pentru Achiziții Publice;

În temeiul prevederilor art. 16 alin. (7) din Legea serviciilor comunitare de utilități publice nr. 51/2006, republicată, cu modificările și completările ulterioare, ale art. 4 alin.(4) din Regulamentul de organizare și funcționare al Autorității Naționale de Reglementare pentru Serviciile Comunitare de Utilități Publice - A.N.R.S.C. aprobat prin Ordinul președintelui Autorității Naționale de Reglementare pentru Serviciile Comunitare de Utilități Publice nr. 22/2017, cu modificările și completările ulterioare, și ale art. 4 alin. (3) din Ordonanța de urgență a Guvernului nr. 13/2015 privind înființarea, organizarea și funcționarea Agenției Naționale pentru Achiziții Publice, aprobată prin Legea nr. 244/2015, cu modificările și completările ulterioare,

președintele **Autorității Naționale de Reglementare pentru Serviciile Comunitare de Utilități Publice** și președintele Agenției Naționale pentru Achiziții Publice

emit următorul

ORDIN:

**Art. 1**

(1) În vederea atribuirii contractului de delegare a gestiunii serviciului public de transport local sau județean de persoane prin curse regulate, realizat cu autobuze, troleibuze și/sau tramvaie, în condițiile art. 8 și art. 251 alin. (2) din Legea nr. 99/2016 privind achizițiile publice, cu modificările și completările ulterioare, documentația de atribuire se elaborează de către entitatea contractantă cu respectarea prevederilor Legii nr. 99/2016, cu modificările și completările ulterioare coroborate cu prevederile art. 231 din Legea serviciilor publice de transport persoane în unitățile administrativ-teritoriale nr. 92/2007, cu modificările și completările ulterioare.

(2) În elaborarea documentației de atribuire prevăzute la alin. (1) entitatea contractantă utilizează documentele standardși contractul-cadru care se constituie anexe la prezentul ordin.

**Art. 2**

(1) În sensul art. 1 și în baza prevederilor art. 22 alin. (1) lit. a) din Anexa la HG 394/2016 pentru aprobarea Normelor metodologice de aplicare a prevederilor referitoare la atribuirea contractului sectorial/acordului-cadru din Legea nr. 99/2016 privind achiziţiile sectoriale, cu modificările și completările ulterioare, entitatea contractantă utilizează documentul - Instrucțiuni către ofertanți/candidați, prevăzut în anexa nr. 1.

(2) În vederea demonstrării îndeplinirii cerinței privind experiența similară solicitată, entitatea contractantă precizează în documentul prevăzut la alin. (1) informațiile necesare în acest sens, prin raportate la prevederile art. 231 alin. (2) lit. e) din Legea nr. 92/2007, cu modificările și completările ulterioare.

(3) Entitatea contractantă precizează în documentul prevăzut la alin. (1) informații și cerințe privind modul de prezentare a propunerii financiare de către ofertanți.

**Art. 3**

(1) În sensul art. 1 și în baza prevederilor art. 22 alin. (1) lit. c) din Anexa la HG 394/2016, cu modificările și completările ulterioare, și ale art. 231 alin. (2) lit. e) din Legea nr. 92/2007, cu modificările și completările ulterioare, entitatea contractantă utilizează contractul-cadru de delegare a gestiunii, prevăzut în anexa nr. 2.

(2) Caietul de sarcini se va elabora și aproba de către entitatea contractantă cu respectarea prevederilor Ordinului ministrului transporturilor nr. 972/2007 pentru aprobarea Regulamentului-cadru pentru efectuarea transportului public local și a Caietului de sarcini-cadru al serviciilor de transport public local.

**Art. 4**

(1) Fără a fi afectate dispozițiile art. 209 alin. (31) din Legea nr. 99/2016, cu modificările și completările ulterioare, în cazul delegării gestiunii serviciului public de transport local sau județean de persoane prin curse regulate, realizat cu autobuze, troleibuze și/sau tramvaie, indiferent de valoarea estimată a contractului aferent care face obiectul unei proceduri de atribuire desfășurate în baza respectivei legi, entitatea contractantă utilizează, unul dintre următoarele criterii de atribuire:

a) cel mai bun raport calitate-preț;

b) prețul cel mai scăzut.

(2) În cazul delegării gestiunii serviciului public de transport local sau județean de persoane prin curse regulate, realizat cu autobuze, entitatea contractantă utilizează, în aplicarea criteriului de atribuire prevăzut la alin. (1) lit. a), factorii de evaluare prevăzuți la art. 231 alin. (5) din Legea nr. 92/2007, cu modificările și completările ulterioare.

(3) În cazul delegării gestiunii serviciului public de transport local sau județean de persoane prin curse regulate, realizat cu autobuze, entitatea contractantă utilizează criteriul de atribuire prevăzut la alin. (1) lit. b) în situația în care aceasta pune la dispoziția contractantului mijloacele de transport respective.

(4) Fără a fi afectate prevederile alin. (2), în cazul procedurilor de delegare a gestiunii serviciului public de transport local sau județean de persoane prin curse regulate, realizate cu troleibuze și/sau tramvaie, entitatea contractantă are dreptul să stabilească, în aplicarea criteriului de atribuire prevăzut la alin. (1) lit. a), factorii de evaluare pe care îi consideră relevanți în legătură cu obiectul contractului de delegare a gestiunii.

(5) Factorii de evaluare prevăzuți la alin. (2) precum și modul de aplicare al acestora sunt precizați în documentul prevăzut la art. 2 alin. (1).

**Art. 5** - În baza prevederilor art. 3 alin. (1) lit. qq) din Legea nr. 99/2016, cu modificările și completările ulterioare, entitatea contractantă, la elaborarea documentației de atribuire prevăzute la art. 1 și la transmiterea acesteia în Sistemul electronic de achiziții publice SEAP, ține cont de facilitățile tehnice accesibile prin acest sistem informatic.

**Art. 6** - Prezentul ordin se aplică în cazul procedurilor de atribuire a contractelor de delegare a gestiunii inițiate după data intrării sale în vigoare.

**Art. 7** - Anexele nr. 1 și 2 fac parte integrantă din prezentul ordin.

**Art. 8** - Prezentul ordin se publică în Monitorul Oficial al României, Partea I.

|  |  |
| --- | --- |
| **PREȘEDINTE** **Autoritatea Națională** **de Reglementare pentru Serviciile Comunitare de Utilități Publice****Ionel TESCARU**  | **PREȘEDINTE** **Agenția Națională****pentru Achiziții Publice****Bogdan PUȘCAȘ**  |